text: Psykolog sigtet og fængslet for at smugle hash ind i fængsel
  07 oktober 2019 kl. 07.42
  En 29-årig mandlig psykolog er varetægtsfængslet for at smugle 10 gram kokain og 100 gram hash ind til en indsat i Enner Mark Fængsel i Horsens.
  Psykologen blev fredag fængslet i fire uger for at smugle stoffer ind i et lukket fængsel til en indsat. Det skriver Horsens Folkeblad.
  Manden skal sidde fængslet frem til 1. november, besluttede dommer Agnete Ergarth Skouv i Retten i Kolding.
  Manden smuglede ifølge sigtelserne stofferne ind i det lukkede fængsel i forbindelse med sit hverv som psykolog i fængslet. Han nægter sig skyldig.
  Den 29-årige ønskede ikke at udtale sig i sagen, oplyste hans advokat Niels Lindeborg Johansen.
  Grundlovsforhøret blev holdt for lukkede døre af hensyn til politiets videre efterforskning.
  Dommeren afsagde kendelse om fængsling i fire uger, og manden kærede ikke kendelsen.
  Enner Mark Fængsel er et lukket fængsel med meget høj grad af sikkerhed. Fængslet blev indviet i 2006 og afløste det gamle Horsens Statsfængsel, og der er plads til i alt 235 indsatte.
  